32002D0542
L 176/43
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 юли 2002 година
за изменение на Решение 96/482/ЕО по отношение на продължителността на изолационния период за внос на живи птици и яйца за люпене от трети страни и ветеринарно-санитарните мерки които следва да бъдат приложени след този внос
(нотифицирано под номер C(2002) 2492)
(текст от значение за ЕИП)
(2002/542/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/539/ЕИО на Съвета от 15 октомври 1990 г. относно ветеринарно-санитарните изисквания за търговията в Общността и вноса от трети страни на домашни птици и яйца за люпене (1), последно изменена с Решение 2001/867/ЕО (2) на Комисията, и по-специално член 26 от нея,
като има предвид, че:
(1)
По силата на Решение 96/482/ЕО на Комисията от 12 юли 1996 г. относно определяне на ветеринарно-санитарните условия и ветеринарното сертифициране при вноса от трети страни на домашни птици и яйца за люпене, различни от щраусови птици и техните яйца, включително и ветеринарно-санитарните мерки, които трябва да се прилагат след такъв внос (3), последно изменено с Решение 2002/183/ЕО (4), птици за разплод и доотглеждане следва да се изолират след внос в стопанството по предназначение за поне шест седмици и да се проверят от оторизиран ветеринар.
(2)
Държавите-членки са докладвали за възникнали трудности, свързани с продължителността на изолационния период за птиците, предназначен за повторно доставяне на дивеч, поради увеличената агресивност и канибализъм, водещи до значителни загуби.
(3)
Следователно се счита за целесъобразно да се съкрати продължителността на изолационния период. Въпреки това задължителното тестване за инфлуенца по птиците и нюкасълска болест следва да бъде извършено, за да се подържат еквивалентни здравни гаранции.
(4)
Решение 96/482/ЕО следва да бъде подходящо изменено.
(5)
Мерките, посочени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 96/482/ЕО се изменя, както следва:
1.
В член 3, параграф 1, се добавя следната алинея:
„Чрез дерогация от първа алинея периодът от шест месеца, през който птиците за разплод и доотглеждане, включително и птици за повторно разпределение на доставките на дивеч, трябва да останат в стопанството по предназначение, може да се намали на 21 дена, при условие че тестването съгласно пробните и тестовите процедури, описани в приложение III, е завършило с положителни резултати.“
2.
Добавя се ново приложение III, чийто текст е представен в приложението към настоящото решение.
Член 2
Всички разходи, свързани с прилагането на настоящото решение, са за сметка на вносителя.
Член 3
Настоящото решение се прилага от седмия ден след публикуването му в Официален вестник на Европейските общности.
Член 4
Адресати на настоящото решение са държавите-членки.
Съставено в Брюксел на 4 юли 2002 година.